พัฒนา 11 กลุ่มคลัสเตอร์ สร้างนวัตกรรมใหม่ ยกระดับสินค้า เพิ่มขีดความสามารถการแข่งขัน
นายวีระพงศ์ มาลัย ผู้อำนวยการสำนักงานส่งเสริมวิสาหกิจขนาดกลางและขนาดย่อม (สสว.) เปิดเผยว่า สสว. ร่วมกับ 5 หน่วยงานพันธมิตร ดำเนินโครงการสนับสนุนและพัฒนาคลัสเตอร์ SME ปี 2564 โดยนำองค์ความรู้และเทคโนโลยีเข้าไปพัฒนาให้การส่งเสริม 11 กลุ่มคลัสเตอร์ รวม 30 คลัสเตอร์ มีจำนวนผู้ประกอบการรวม 4,347 ราย สร้างมูลค่าเพิ่มทางเศรษฐกิจได้กว่า 270 ล้านบาท ได้แก่ คลัสเตอร์ปลากัด โดยเข้าไปช่วยสร้างนวัตกรรมด้านระบบการเปลี่ยนถ่ายน้ำเลี้ยงปลากัดและพัฒนาระบบพลังงานแสงอาทิตย์โดยการใช้โซล่าเซลล์ เพื่อเปิดออกซิเจนให้น้ำสำหรับเลี้ยงปลากัด คลัสเตอร์โกโก้ ช่วยคิดค้นพัฒนาระบบการทดสอบวัดคุณภาพเมล็ดโกโก้ก่อนการรับซื้อ สามารถลดแรงงานและเวลา และเพิ่มกำลังการผลิตได้เป็นจำนวนมาก คลัสเตอร์ดิจิทัล คอนเทนต์ ช่วยพัฒนาการสร้างจุดเด่นให้กับผลิตภัณฑ์ ให้ตอบโจทย์ยุควิถีชีวิตใหม่ คลัสเตอร์ไม้ดอกไม้ประดับ ช่วยพัฒนานวัตกรรมด้านบรรจุภัณฑ์สำหรับยับยั้งการงอกและกระตุ้นการงอก เป็นต้นผู้อำนวยการสำนักงานส่งเสริมวิสาหกิจขนาดกลางและขนาดย่อม กล่าวด้วยว่า  นอกจากการนำเทคโนโลยีและนวัตกรรมมาใช้ยกระดับผลิตภัณฑ์ มาตรฐานและการดำเนินงานของกลุ่มผู้ประกอบการแล้ว สสว. ยังสร้างความเข้มแข็งและยั่งยืนให้กับการรวมกลุ่มของผู้ประกอบการและหน่วยบริการด้วย แม้ว่าจะอยู่ในภาวะการแพร่ระบาดของโรคโควิด-19 ที่ทุกคนต้องเว้นระยะห่างทางสังคม ผ่านรูปแบบระหว่างออนไลน์และออฟไลน์ ทั้งการสื่อสารระหว่างกลุ่ม การแลกเปลี่ยนข้อมูล ประสบการณ์และวิถีการเรียนรู้ในรูปแบบใหม่ ซึ่งพบว่าผู้ประกอบการสามารถปรับตัวได้อย่างดี โดย สสว. หวังว่าการดำเนินงานในปีนี้จะสามารถเป็นต้นแบบของแนวทางการพัฒนาและก้าวข้ามผ่านความท้าทายในการสร้างเครือข่ายได้อย่างมีประสิทธิภาพ